15.		Podnet na preskúmanie rozhodnutia mimo odvolacieho konania
			(§ 77 zákona č. 563/2009 Z. z. o správe daní – daňový poriadok)
TERANOVA, a.s., Litovelská 565, 024 01 Kysucké Nové Mesto, IČO, DIČ, IČ DPH
Doporučene
Daňový úrad ŽILINA
Janka Kráľa 5, 010 01 ŽILINA
Kysucké Nové Mesto, 30. 3. 2022
Vec:		Podnet na preskúmanie rozhodnutia mimo odvolacieho konania
Podľa § 77 ods. 1 zákona č. 563/2009 Z. z. o správe daní – daňový poriadok) podávame podnet a žiadam o preskúmanie rozhodnutia Daňového riaditeľstva Slovenskej republiky, Banská Bystrica (pracovisko Žilina) č. II/210-5643/Zu/2011 zo dňa 21. 7. 2022 mimo odvolacieho konania. Uvedeným rozhodnutím Finančné riaditeľstvo SR, Banská Bystrica potvrdilo rozhodnutie Daňového úradu Žilina, ktorým daňový úrad vyrubil našej spoločnosti TERANOVA, a.s., Kysucké Nové Mesto úrok z omeškania z rozdielu dane z príjmov právnickej osoby za zdaňovacie obdobie roku 2020.
Podľa daňového subjektu daňové orgány pri vydaní uvedených rozhodnutí porušili zákon č. 595/2003 Z. z. o dani z príjmov v znení neskorších predpisov a zákon č. 563/2009 Z. z. o správe daní – daňový poriadok v znení neskorších predpisov.
Spoločnosť TERANOVA, a.s. podala dňa 31. 3. 2021 daňové priznanie k dani z príjmov právnickej osoby za zdaňovacie obdobie 2020, v ktorom bol vykázaný preplatok na dani vo výške 12 984,00 € (slovom dvanásťtisícdeväťstoosemdesiatštyri eur). Súčasne s podaním daňového priznania, t. j. dňa 31. 3. 2021 podala naša spoločnosť aj žiadosť o vrátenie tohto daňového preplatku na bankový účet našej spoločnosti. 
Správca dane nevydal rozhodnutie o vrátení preplatku, ale vydal rozhodnutie podľa § 61 daňového poriadku a začal daňovú kontrolu dane z príjmov právnickej osoby za zdaňovacie obdobie roku 2020.
Daňový úrad po skončení daňovej kontroly vyrubil našej spoločnosti rozdiel dane z príjmov právnickej osoby vo výške 5 053,33 €(slovom päťtisícpäťdesiattri eur a tridsaťtri centov), to zn., že vykazovaný daňový preplatok v daňovom priznaní bol znížený na sumu 7 930,67 € (slovom sedemtisícdeväťstotridsať eur a šesťdesiatsedem centov). Z rozdielu dane z príjmov správca dane vyrubil úrok z omeškania rozhodnutím č. II/210-3318/Mi/2010 dňa 14. 6. 2021, voči ktorému sme podali odvolanie, pretože bolo vydané v rozpore so zákonom o dani z príjmov a s daňovým poriadkom.
Naša spoločnosť TERANOVA, a.s. nebola daňovým dlžníkom, lebo na dani z príjmov právnickej osoby vykazovala preplatok aj po vykonaní daňovej kontroly a vyčíslení novej (nižšej) sumy daňového preplatku. Daňový úrad na základe žiadosti o vrátenie preplatku prerušil konanie a daňový preplatok vrátil až po ukončení daňovej kontroly za zdaňovacie obdobie roka 2020 po odpočítaní rozdielu dane z príjmov právnickej osoby dorubenej dane, t. j. vo výške 7 930, 67 € (slovom sedemtisícdeväťstotridsať eur a šesťdesiatsedem centov).
Odvolanie našej spoločnosti proti rozhodnutiu o vyrubení úroku z omeškania bolo odvolacím orgánom zamietnuté. 
Po jeho vyhodnotení zastávame názor, že rozhodnutie odvolacieho orgánu bolo vydané v rozpore so všeobecne záväznými predpismi a žiadame o preskúmanie dodržania zákonnosti v rámci podaného podnetu na jeho preskúmanie mimo odvolacieho konania a žiadame toto rozhodnutie zrušiť ako bezdôvodné.
Týmto žiadame MF SR ako orgán príslušný na preskúmanie rozhodnutia mimo odvolacieho konania vydať rozhodnutie podľa § 77 ods. 3 a 7 daňového poriadku o zrušení tohto rozhodnutia, ktoré bolo vydané v rozpore so všeobecne záväznými právnymi predpismi.
Anton Polesný
Prílohy: 	konateľ spoločnosti
1.	Žiadosť o vrátenie preplatku na dani z príjmov právnickej osoby
2.	Rozhodnutie DÚ Žilina o prerušení konania
3.	Rozhodnutie o vyrubení rozdielu dane z príjmov právnickej osoby
4.	Rozhodnutie o vyrubení úroku z omeškania z vyrubeného rozdielu dane z príjmov právnickej osoby
5.	Rozhodnutie FR SR o zamietnutí odvolania
6.	Kolková známka v hodnote 165,50 € 
Poznámka k postupu podania podnetu na preskúmanie rozhodnutia mimo odvolacieho konania
Problematiku podania podnetu na preskúmania rozhodnutia mimo odvolacieho konania upravuje § 77 daňového poriadku.
Podľa § 77 ods. 1 daňového poriadku možno preskúmavať len rozhodnutie, ktoré je právoplatné, okrem daňovej exekučnej výzvy a rozhodnutia o odvolaní proti daňovej exekučnej výzve, a to z vlastného alebo iného podnetu. Preskúmanie rozhodnutia mimo odvolacieho konania môže vykonať druhostupňový orgán; ak ide o rozhodnutie ministerstva, minister na základe návrhu ním určenej osobitnej komisie. Rozhodnutie ministra nemožno preskúmavať. 
Podnet na preskúmanie rozhodnutia nie je oprávnený podať druhostupňový orgán, ktorému ministerstvo právoplatné rozhodnutie už preskúmalo. Rovnako podnet na preskúmanie rozhodnutia nie je oprávnený podať správca dane, ktorý rozhodnutie vydal a o ktorom rozhodol druhostupňový orgán, ktorému ministerstvo právoplatné rozhodnutie už preskúmalo.
Podľa odseku 2 tohto ustanovenia podnet na preskúmanie rozhodnutia mimo odvolacieho konania sa podáva orgánu, ktorý toto rozhodnutie vydal, a môže byť podaný najneskôr do troch rokov odo dňa právoplatnosti rozhodnutia, ktoré sa navrhuje preskúmať.
Podľa odseku 3 tohto ustanovenia rozhodnutie vydané v rozpore so všeobecne záväzným právnym predpisom orgán príslušný na preskúmanie rozhodnutia zmení alebo zruší. Orgán príslušný na preskúmanie rozhodnutia rozhodnutie zrušia a vráti vec na ďalšie konanie a rozhodnutie, ak sú na to dôvody. 
Ak orgán príslušný na preskúmanie rozhodnutia zistí, že vydané rozhodnutie nie je v rozpore so všeobecne záväzným právnym predpisom, zašle o tejto skutočnosti tomu, kto podal podnet na preskúmanie rozhodnutia, písomné oznámenie. V takom prípade sa rozhodnutie nevydáva.
Pri preskúmaní rozhodnutia vychádza príslušný orgán z právneho stavu a skutkových okolností v čase vydania rozhodnutia. Príslušný orgán nemôže rozhodnutie zmeniť alebo zrušiť alebo zrušiť a vrátiť vec na ďalšie konanie podľa odseku 3, ak sa po jeho vydaní dodatočne zmenili rozhodujúce skutkové okolnosti, z ktorých pôvodné rozhodnutie vychádzalo.
Podnetu účastníka konania na preskúmanie rozhodnutia môže v plnom rozsahu vyhovieť aj orgán, ktorý rozhodnutie vydal, ak sa rozhodnutie netýka iného účastníka konania alebo ak s tým súhlasia ostatní účastníci konania.
Orgán príslušný na preskúmanie rozhodnutia mimo odvolacieho konania môže mimo odvolacieho konania rozhodnutie vydané podľa § 68 daňového poriadku zrušiť, zmeniť alebo zrušiť a vrátiť vec na ďalšie konanie, ak nezaniklo právo na vyrubenie dane alebo rozdielu dane alebo uplatnenia nároku na sumu podľa osobitných predpisov podľa § 69 (zánik práva vyrubiť daň) daňového poriadku.
Ak ide o rozhodnutie neuvedené v prvej vete, orgán príslušný na preskúmanie rozhodnutia mimo odvolacieho konania nemôže rozhodnutie mimo odvolacieho konania zrušiť, zmeniť alebo zrušiť a vrátiť vec na ďalšie konanie po uplynutí piatich rokov od právoplatnosti napadnutého rozhodnutia.
Podľa odseku 8 tohto ustanovenia, ak podnet na preskúmanie rozhodnutia mimo odvolacieho konania smeruje proti rozhodnutiu o dani určenej podľa pomôcok, skúma príslušný orgán dodržanie zákonných podmienok na použite tohto spôsobu určenia dane a dodržanie postupu podľa § 48. Ak orgán príslušný na preskúmanie rozhodnutia zistí, že tieto zákonné podmienky a postup podľa § 48 bol dodržaný, postupuje podľa odseku 4, t. j. príslušný orgán nezasiela nevydáva rozhodnutie, ale zašle tomu kto podnet písomné oznámenie.
Podľa odseku 9 proti rozhodnutiu, ktorým sa rozhodnutie mimo odvolacieho konania zrušuje a vec sa vracia na ďalšie konanie a rozhodnutie, alebo proti rozhodnutiu, ktorým sa zrušuje alebo mení rozhodnutie mimo odvolacieho konania, nemožno podať odvolanie; avšak podanie žaloby nie je týmto dotknuté. 
Proti rozhodnutiu, ktorým sa rozhodnutie mimo odvolacieho konania zrušuje a vec sa vracia na ďalšie konanie a rozhodnutie, účastník konania nemôže podať podnet na jeho preskúmanie.
Ak súd právoplatne rozhodol o žalobe, ktorou bolo napadnuté rozhodnutie, nemožno toto rozhodnutie podľa tohto zákona preskúmať v rozsahu, v akom rozhodol súd.
Podanie podnetu na rozhodnutie mimo odvolacieho konania podlieha povinnosti zaplatiť správny poplatok vo výške 165,50 € (položka 1 sadzobníka správnych poplatkov).
Ak daňový subjekt alebo osoba, ktorá podnet na preskúmanie rozhodnutia mimo odvolacieho orgánu podala, poplatok nezaplatí v lehote určenej vo výzve na zaplatenie, správny orgán podľa § 9 zákona č. 145/1995 Z. z. o správnych poplatkoch úkon nevykoná a konanie zastaví. 
Záver
Podstata preskúmania spočíva k preskúmaní zákonnosti vydaného rozhodnutia, či rozhodnutie bolo vydané v súlade so všeobecne záväznými predpisom, na ktoré sa odvoláva.